EXCLUSIV: PLUS pregătește preluarea conducerii Alianței cu USR după înfrângerea lui Dan Barna în lupta pentru locul doi cu Viorica Dăncilă/ UPDATE Cioloș: Neg ferm alegațiile că ar fi discuții subterane în cadrul PLUS/ Vom discuta modalitățile în care putem întări colaborarea dintre cele două partide

PLUS a pregătit din vreme trei scenarii pentru situația în care Dan Barna intră sau nu în turul doi, au declarat surse din partid pentru G4Media.ro. În situația în care candidatul USR/ PLUS a pierdut competiția cu Viorica Dăncilă iar candidatul PSD a intrat în turul doi, PLUS pregătește să inițieze încă din seara de duminică, imediat după anunțarea primelor estimări, începând cu orele 21.30, o consultare cu filialele partidului.

UPDATE Dacian Cioloș, pentru G4Media.ro: ”Neg foarte ferm alegațiile că ar fi discuții subterane în cadrul PLUS, iar cine declară astfel de lucruri nu văd să aibă alt obiectiv decât acela de a semăna neîncrederea și suspiciunea între două forțe politice care lucrează de ani de zile. Într-adevăr, de mâine vom avea convorbiri telefonice cu membrii Consiliului Național, în care vom discuta modalitățile în care putem întâri colaborarea dintre cele două forțe politice trăgând concluziile rezultatului la prezidențiale. Obiectivul nostru este nu doar să mergem împreună, ci și să întârim colaborarea între cele două formațiuni politice în Alianță. Orice alte mesaje nu sunt decât intenții de a semăna suspiciuni și neîncredre între partenerii unui proiect politic care capătă contur și care foarte probabil îi îngrijorează pe unii.”

Una din variantele de discuție este preluarea lidership-ului Alianței de către PLUS, sub forma unei fuziuni între cele două partide. Liderii PLUS intenționează să facă acest pas cât mai repede pentru a evita degradarea previzibilă a relațiilor dintre cele două partide în cadrul alianței, au explicat pentru G4Media.ro surse de la vârful partidului.

Cei de la PLUS iau în calcul și varianta consolidării Alianței USR/PLUS prin înscrierea ei la Tribunal, având în vedere că în acest moment Alianța există doar pe hârtie, fiind vorba de o alianță electorală încheiată doar pentru alegerile europarlamentare din mai, nu de o alianță politică, care presupune o procedură de înregistrare și respectarea unor reguli convenite între cele două partide (desemnarea conducerii comune, împărțirea locurilor pe listă etc).

O decizie fermă în ce privește calea de urmat ar urma să fie luată de conducerea PLUS sâmbătă, 16 noiembrie, la Consiliul Național programat să aibă loc la Cluj.

”Încercăm să găsim o cale pentru a rămâne în Alianță împreună. Ne așteptăm ca în USR să scoată cuțitele la Dan Barna, dar problema e că nu are cine să-l înlocuiască. Cosette Chichirău sau Stelian Ion sunt posibili candidați la șefia partidului, dar nu au anvergura necesară”, au mai declarat pentru G4Media.ro sursele PLUS.

În cazul intrării lui Dan Barna în turul doi cu un scor slab, dar mai mic decât la europarlamentare, PLUS ar fi schimbat complet strategia, au mai explicat pentru G4Media.ro surse din partid. În cazul câștigării cu scor net în fața candidatului PSD, oamenii lui Cioloș își puneau problema dacă USR va mai rămâne în Alianță.

Amintim că exit-poll-ul realizat de CURS – AVANGARDE arată că președintele Klaus Iohannis a câștigat detașat primul tur al alegerilor prezidențiale, cu scorul de 39%. El este urmat în clasament de Viorica Dăncilă, cu 22,5% și Dan Barna cu 16,4%.

Exit-poll-ul realizat de IRES arată că președintele Klaus Iohannis a câștigat detașat primul tur al alegerilor prezidențiale, cu scorul de 38,7%. El este urmat în clasament de Viorica Dăncilă (22%) și Dan Barna (16,1%). Și exit-poll-ul realizat de CURS-AVANGARDE proiectează victoria categorică a lui Iohannis, urmat de Dăncilă și Barna

Citește și

Dacian Cioloș: Sunt convins că PLUS și USR au un destin comun, că vor ști să construiască pe încrederea pe care ne-ați acordat-o

Sursa Foto: Inquam Photos / George Călin